สธ.เตรียมเสนอคณะกรรมการโรคติดต่อแห่งชาติ พิจารณาประกาศให้ โรค COVID-19 เป็นโรคติดต่ออันตราย เพื่อช่วยให้เจ้าหน้าที่ดำเนินการเฝ้าระวังป้องกันโรคจากต่างประเทศได้อย่างมีประสิทธิภาพสูงสุด
นพ.โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า แม้ขณะนี้สถานการณ์โรค COVID-19 ในประเทศไทยจะคงที่ สามารถควบคุมการระบาดในวงจำกัด และล่าสุดในการประชุมคณะกรรมการอำนวยการเตรียมความพร้อมป้องกันและแก้ไขปัญหาโรคติดต่ออุบัติใหม่แห่งชาติ ที่มีนายกรัฐมนตรีเป็นประธานเมื่อเช้านี้ได้ให้ทุกหน่วยงานบูรณาการทำงานร่วมเสริมประสิทธิภาพการเฝ้าระวัง ป้องกัน เพื่อลดการป่วย และลดการแพร่ระบาดของโรคประสิทธิภาพสูงสุด รวมถึงสั่งการเตรียมแผนล่วงหน้ารับมือกรณีหากเกิดการระบาดระยะ 3 คือระบาดโดยคนในประเทศเองเช่นที่เกิดแล้วในบางประเทศ         จากคาดการณ์ไทยจะยังไม่เข้าสู่ระยะนั้นในระยะสั้นนี้เพราะปัจจัยสภาพอากาศ 2-3 เดือนข้างหน้าไทยเข้าสู่ฤดูร้อน ซึ่งเชื้อไวรัสจะอยู่ค่อนข้างยาก แต่การป้องกันด้วยสุขภาพอนามัยที่ดีและความร่วมมือจากทุกภาคส่วนยังเป็นเรื่องสำคัญที่ต้องดำเนินการต่อเนื่องเพื่อความปลอดภัยสูงสุดแก่ประชาชนไทยทุกคน         อย่างไรก็ตาม จากการติดตามสถานการณ์โรคในต่างประเทศพบขยายวงระบาดต่อเนื่อง ดังนั้นเพื่อให้เจ้าหน้าที่สามารถดำเนินงานเฝ้าระวัง ดูแล ป้องกัน ได้ง่ายขึ้น จึงได้จัดทำร่างเอกสารเตรียมเสนอเข้าที่ประชุมคณะกรรมการโรคติดต่อแห่งชาติในวันจันทร์หน้า พิจารณาประกาศให้โรค COVID-19 เป็นโรคติดต่ออันตราย ทั้งนี้เพื่อให้เจ้าหน้าที่มีกฎหมายเป็นเครื่องมือช่วยงานให้ง่าย หากใครฝ่าฝืนไม่ให้ความร่วมมือในการควบคุม ป้องกันโรคต้องมีโทษทั้งจำทั้งปรับ ตาม พรบ.โรคติดต่อ พ.ศ.2558